6.21. Ajusta la mida de la imatge
| 6. El menú «Imatge» |

### 6.21. Ajusta la mida de la imatge

L'ordre Ajusta la mida de la imatge augmenta o redueix la mida física de la imatge canviant el nombre de píxels que conté. Canvia la mida dels continguts de la imatge i el llenç s'hi adapta.

S'aplica a tota la imatge. Si la imatge té capes de diferents mides i es redueix la imatge, això podria reduir alguna de les capes fins a desaparèixer, ja que les capes no poden tenir menys d'un píxel d'amplada o alçada. En aquest cas, apareixerà un avís abans que s'apliqui l'operació.

Si només voleu ajustar la mida d'una capa, feu servir l'ordre Ajusta la mida de la capa.

| Nota

Si ajustar la mida produeix una imatge més gran que la «mida màxima d'una imatge nova» que s'estableix a la pàgina Recursos del sistema del diàleg de preferències (que té un valor per defecte de 128 MB), el programa us advertirà i us demanarà que confirmeu l'operació abans d'executar-la. És possible que no tingueu cap problema si confirmeu l'operació, però cal tenir en compte que les imatges molt grans consumeixen molts recursos i que les imatges encara més grans poden consumir més recursos dels que es disposa, i això pot provocar un error del GIMP o un mal funcionament.

#### 6.21.1. Activa l'ordre

- Podeu accedir-hi des del menú de la imatge Imatge → Ajusta la mida de la imatge….

#### 6.21.2. El diàleg «Ajusta la mida de la imatge»

Figura 16.82. El diàleg «Ajusta la mida de la imatge»

Mida de la imatge

  Cal tenir en compte que una imatge pot estar en un d'aquests quatre llocs: al fitxer de la imatge, a la RAM després d'haver-se carregat, a la pantalla quan es visualitza o en paper després d'imprimir-la. El fet d'ajustar la mida de la imatge modifica el nombre de píxels (quantitat d'informació) que conté la imatge, així doncs afecta directament la quantitat de memòria que necessita la imatge (a la RAM o al fitxer).

  Però la mida de la impressió també depèn de la resolució de la imatge, que en essència determina quants píxels hi ha a cada polzada de paper. Si voleu canviar la mida d'impressió sense canviar la mida de la imatge ni el nombre de píxels, feu servir el diàleg Mida d'impressió. La mida de la pantalla no només depèn del nombre de píxels sinó també de la resolució de la pantalla, del factor d'ampliació i de la configuració de l'opció Punt per punt.

  Si s'amplia una imatge i se sobrepassa la mida original, el GIMP calcula els píxels que falten per interpolació, però no s'hi afegeixen detalls nous. Com més s'amplia una imatge, més es difumina. L'aparença d'una imatge augmentada depèn del mètode d'interpolació escollit. Es podria millorar l'aparença fent servir els filtres Perfila (Màscara de desenfocament) després d'haver ampliat la imatge. Però és millor utilitzar una resolució alta quan s'escanegi, es faci una fotografia digital o es produeixi una imatge digital per altres mitjans. Les imatges amb trama no s'amplien correctament.

  És possible que hàgeu de reduir la imatge si voleu utilitzar-la en una pàgina web. Cal tenir en compte que la majoria d'usuaris d'internet tenen pantalles relativament petites que no poden mostrar per complet una imatge de grans dimensions. Moltes pantalles tenen una resolució de 1024x768 o fins i tot menys.

  L'addició o eliminació de píxels es diu «mostreig».

  Amplada; alçada

    En fer clic a l'ordre Ajusta la mida, en el diàleg es mostra la mida de la imatge original en píxels. Podeu configurar l'amplada i l'alçada que vulgueu donar a la imatge mitjançant l'addició o eliminació de píxels. Si la icona de la cadena al costat dels quadres Amplada i Alçada no està trencada, l'amplada i l'alçada es mantindran en la mateixa proporció. Si trenqueu la cadena fent clic, podeu modificar-les de manera independent, però això pot distorsionar la imatge.

    No obstant això, no cal establir la mida en píxels. Podeu triar diferents unitats al menú desplegable. Si opteu pel percentatge com a unitat, podeu ajustar la mida de la imatge en relació a la mida original. També es poden utilitzar unitats físiques, com ara polzades o mil·límetres. En aquest cas, cal configurar els camps Resolució X i Resolució Y amb els valors adequats, ja que s'utilitzen per a la conversió entre unitats físiques i les dimensions de la imatge en píxels.

  Resolució X; resolució Y

    Podeu configurar la resolució d'impressió de la imatge amb els camps Resolució X i Resolució Y. També podeu canviar les unitats de mesura amb el menú desplegable.

Qualitat

  Per a canviar la mida de la imatge, o bé s'han d'eliminar alguns píxels, o bé s'han d'agregar nous píxels. El procés que s'utilitza determina la qualitat del resultat. La llista desplegable Interpolació ofereix una selecció de mètodes disponibles per a interpolar el color dels píxels d'una imatge a escala:

  Els mètodes d'interpolació es descriuen a Interpolació.

| Nota
Vegeu l'Eina ajusta la mida, que us permet ajustar la mida d'una capa, d'una selecció o d'un camí.

6.20. Mida d'impressió |  | 6.22. Imatge escapçada

Report a bug in GIMP Report a documentation error